钦定古今图书集成/明伦汇编/官常典/第399卷 > 赵汉
## 钦定古今图书集成/明伦汇编/官常典/第399卷 > 赵汉

按《明外史许相卿传》：“赵汉，字鸿逵，平湖人。正德六年
进士，授建昌推官，擢南京户科给事中，改兵科。嘉靖
初，尚书林俊以执奏狱囚李凤阳，被旨诘责。汉因言
太监崔文乱政，巧逞奸欺，不特庇一李凤阳而已。工
部尚书赵璜发文家人罪，文辄捕其谍者，痛杖几死，
曰：‘此杖寄与赵尚书，其无状至此，望急谴逐，毋为新
政累’。”不听。既而言官多得罪。汉言：“忠臣言易愤激，激
则犯忌讳，侵近幸，而奸邪遂侧目以图之。责以轻率
妄言，俸可夺；坐以不谙事体，官可罢。夫以内臣私愤，
灭天下公言，戕天下士类，使中外以言为讳，相率阿
徇，以避中伤，岂不岌岌乎殆哉！”已，哭争《大礼》，系诏狱，
廷杖。历吏科左给事中，以疾去。起故官。迁工科都给
事中。疏言：“内阁桂萼、翟銮称病三月，未尝以旷职恳
辞。张璁久专政权，亦未闻求贤共济。萼有覆𫗧之戒，
銮有伴食之诮，璁有夬履之嫌。乞谕銮、萼亟去，简用
两京大臣及家居耆旧，以分璁任。”上摘其讹字诘之，
谕璁毋避，趣赴阁。璁因言汉忠谋，宜令备列堪内阁
者。帝即令汉举所欲用。汉惶恐言：“臣欲璁引贤，无私
主。”帝怒，责汉对不以实，趣以名上。汉益惧，言：“辅臣简
命，出自朝廷，非小臣所敢预。”帝乃宥之，夺俸一月。寻
出为陕西右参政。告归。久之，以故官起山西。不数月，
复致仕。子伊，广西副使，年四十即以养父归，屡征不
起。